Vyf dood, 21 beseer in N1-botsingsFoto: ER24 Vyf mense is dood en 21 beseer in twee verskillende botsings Saterdagaand op die N1-Noord. Vier mense is dood en 18 beseer, toe ŉ vragmotor en ŉ taxi naby die Brandfort-afrit, ongeveer 25km vanaf Bloemfontein, gebots het. Chitra Bodasing-Harduth, woordvoerder van ER24, het gesê met paramedici se aankoms op die toneel het hulle twee mense in die taxi gevind wat reeds aan hul beserings beswyk het. Nog twee mense, wat tydens die botsing uit die taxi geslinger is, is ook op die toneel dood verklaar. “Een passasier het kritieke beserings opgedoen, terwyl die ander passasiers vir ligte tot matige beserings behandel is,” het Bodasing-Harduth gesê. Die beseerdes is op die toneel behandel voordat hulle na verskillende hospitale geneem is. Die polisie ondersoek die oorsaak van die ongeluk. Foto: ER24 Nog ŉ man is gisteraand dood en ŉ vrou en kind kritiek beseer tydens ŉ tweede botsing op die N1-Noord, naby die Maraisburg-afrit. Volgens Bodasing-Harduth het twee motors reg van voor gebots, maar die oorsaak van die botsing is nog nie bekend nie. “ŉ Man was in die wrak van een van die voertuie vasgekeer en paramedici kon ongelukkig niks vir hom doen nie. Hy is op die toneel dood verklaar,” het sy gesê. ŉ Passasier in dieselfde voertuig het geringe beserings opgedoen. ŉ Vrou en dogtertjie, vermoedelik drie of vier jaar oud, wat in die tweede voertuig was, was in ŉ kritieke toestand. Hulle is saam met die beseerde man van die ander voertuig na ŉ hospitaal gehaas.